Joe Biden glo ook reg om Trump in 2020 aan te vat | Netwerk24
20 Februarie 2019 06:26
Dit blyk dat Joe Biden, voormalige visepresident van Amerika, daaraan dink om sy naam in die hoed vir die 2020-presidensiële verkiesing te gooi.
Biden het nog geen amptelike aankondiging gemaak nie, maar mense na aan hom sê hy gaan heel waarskynlik aan die verkiesing deelneem, berig ABC News.
Robert Wolf, wat destyds oudpres. Barack Obama se ekonomiese adviseur was en Biden al langer as 'n dekade ken, sê Biden is "al 90% daar".
Wolf het aan ABC News gesê hy dink Biden wag net vir die regte oomblik om die aankondiging te maak.
Joe Biden verlede week in Duitsland. Foto: Reuters
Sen. Diane Feinstein, wat onlangs met Biden vergader het, sê sy het ook die gevoel gekry dat hy wil deelneem.
CBS News berig dat hoewel Demokratiese kiesers gek is oor Biden, is daar nou 'n groot en diverse poel deelnemers waaruit hulle kan kies.
Kiesers weeg glo hul "liefde" vir Biden op teen die ander Demokratiese kandidate wat reeds aangekondig het dat hulle aan die presidensiële verkiesing gaan deelneem.
Een van hulle is Bernie Sanders (77), onafhanklike senator vir Vermont, wat Dinsdag aangekondig het dat hy weer gaan probeer om die Demokrate se verkose presidentskandidaat te word.
Trump het later die dag in reaksie op Sanders se aankondiging gesê hy is bly vir Sanders en dink nie dat Hillary Clinton, wat Sanders in 2016 as die Demokrate se presidentskandidaat uitgestof het, hom met die nodige respek behandel het nie.
Trump het gesê daar is baie kandidate wat aan die verkiesing wil deelneem, maar hy hoop hulle weet dat net een mens kan wen.
"Ek hoop julle weet wie daai persoon is."
'You've got a lot of people running, but only one person's going to win. I hope you know who that person is': Trump on Sanders run pic.twitter.com/PSGPOpwT71
Meer oor: Demokrate | Joe Biden | Donald Trump | Hillary Clinton | Barack Obama | Bernie Sanders | Amerika | Kandidate | Presidensie
Bernie Sanders sê hy kan ‘gevaarlike’ Trump uitstof
Bernie Sanders weer kandidaat vir VSA-president